Kort efter at Enhedslisten og Dansk Folkeparti har foreslået at fjerne EU-borgeres mulighed for at optjene en del af deres ret til danske dagpenge i udlandet, viser nye tal fra Beskæftigelsesministeriet, at tilsyneladende blot 37 EU-borgere sidste år gjorde brug af den mulighed.

Omregnet til såkaldte fuld-tidspersoner svarer det til, at ni personer har været på dagpenge gennem hele 2013.

Af de 37 EU-borgere er seks personer, svarende til én fuldtidsperson, østeuropæere.

Enhedslistens Finn Sørensen medgiver, at der i øjeblikket er tale om et »i økonomisk forstand lille problem«.

Men partiets ønske om at stramme lovgivningen bunder i principper, forklarer han.

»Det er ikke antallet, der er afgørende, det er spørgsmålet om, at udenlandske arbejdere skal være her i landet på lige vilkår med danske lønmodtagere,« siger Finn Sørensen.

– Men er der ikke mere presserende sager, du kunne bruge din energi på, når nu problemet aktuelt ikke er større?

»Det kan man jo altid sige, hvis man rejser et principielt problem. Men i og med, at den her diskussion nu engang er her, så er det vigtigt, at vi spiller ind med vores princip. Og da det følger den røde tråd, vi har i forhold til andre velfærdsydelser, så er det stadig relevant,« siger Finn Sørensen.

Rettidig omhu

Dansk Folkepartis beskæftigelsesordfører Bent Bøgsted er enig. Han ser sagen som et spørgsmål om at udvise rettidig omhu.

»Vi ved af erfaring, at det bare er et spørgsmål om tid, før det bliver kendt, hvad for nogle muligheder, der er. Derfor tror jeg, det hurtigt vil udvikle sig i den forkerte retning,« siger han.

Ifølge EU-retten kan borgere optjene en del af deres dagpenge-anciennitet i ét land, hvorefter de kan oveføre deres anciennitet, hvis de flytter til et andet land.

Regeringen er på kollissions-kurs med EU-Kommissionen, fordi Danmark har en særregel om, at EU-borgere fra andre lande ud over de normale krav skal have minimum 296 timers arbejde inden for tre måneder i Danmark for at få ret til dagpenge.

Men den regel er ikke vidtgående nok, mener Dansk Folkeparti og Enhedslisten. Sidstnævnte har derfor stillet et beslutningsforslag i Folketinget, der skal sikre, at EU-borgere slet ikke kan medregne deres dagpengeanciennitet fra andre lande.

Minister: Reglerne virker

Som Information kunne fortælle i går, er LO på baggrund af en undersøgelse blandt seks A-kasser imidlertid nået frem til, at problemet ser ud til at være »meget begrænset«.

Og nu er Beskæftigelsesmini-steriet altså ligeledes nået frem til, at der er tale om »meget få« personer. Det tager Beskæftigelsesminister Mette Frederiksen (S) som et udtryk for, at regeringens politik fungerer efter hensigten.

»Det er et lavt tal, og det viser, at det arbejdskrav, vi stiller til EU-borgere, er vigtigt og virker. Dét er et krav som regeringen vil forsvare med næb og kløer,« skriver hun i en mail til Information.

Tallene er opgjort på baggrund af, hvor mange EU-borgere, der modtog dagpenge mindre end et år efter, de fik deres danske cpr-nummer. Det er ikke »en præcis opgørelse af, hvor mange der faktisk benytter sig af medreg-ningsretten«, skriver Beskæftigelsesministeriet i sit faktaark. Men personerne må »formodes at have benyttet sig af retten«, lyder det.